钦定古今图书集成/理学汇编/学行典/第183卷 > 殷不害
## 钦定古今图书集成/理学汇编/学行典/第183卷 > 殷不害

按《陈书孝行传》：“殷不害，字长卿，陈郡长平人也。祖任，
齐豫章王行参军。父高明，梁尚书中兵郎。不害性至
孝，居父忧过礼，由是少知名。家世俭约，居甚贫窭，有
弟五人，皆幼弱。不害事老母，养小弟，勤剧无所不至，
士大夫以笃行称之。年十七，仕梁廷尉平。不害长于
政事，兼饰以儒术，名法有轻重不便者，辄上书言之”，
多见纳用。大同五年，迁镇西府记室参军。寻以本官
兼东宫通事舍人。是时，朝廷政事多委东宫，不害与
舍人庾肩吾直日奏事。梁武帝尝谓肩吾曰：“卿是文
学之士，吏事非卿所长，何不使殷不害来邪？”其见知
如此。简文又以不害善事亲，赐其母蔡氏锦裙襦，毡
席被褥，单复毕备。七年，除东宫步兵校尉。太清初，迁
平北府谘议参军，舍人如故。侯景之乱，不害从简文
入台。及台城陷，简文在中书省，景带甲将兵入朝陛
见，过谒简文。景兵士皆羌胡杂种，冲突左右，甚不逊，
侍卫者莫不惊恐辟易，唯不害与中庶子徐摛侍侧
不动。及简文为景所幽，遣人请不害与居处，景许之，
不害供侍益谨。简文夜梦吞一块土，意甚不悦，以告
不害。不害曰：“昔晋文公出奔，野人遗之块，卒反晋国。
陛下此梦，事符是乎？”简文曰：“若天有征冀，斯言不妄。”
梁元帝立，以不害为中书郎，兼廷尉卿，因将家属西
上。江陵之陷也，不害先于别所督战，失母所在。于时
甚寒，冰雪交下，老弱冻死者填满沟壍。不害行哭道
路，远近寻求，无所不至。遇见死人沟水中，即投身而
下，扶捧阅视，举醴冻湿，水浆不入口，号泣不辍声。如
是者七日，始得母尸。不害凭尸而哭，每举音辄气绝，
行路无不为之流涕。即于江陵权殡，与王裒、庾信俱
入长安。自是蔬食布衣，枯槁骨立，见者莫不哀之。大
建七年，自周还朝。其年，诏除司农卿，寻迁光禄大夫。
八年，加明威将军、晋陵太守。在郡感疾，诏以光禄大
夫征还养疾。后主即位，加给事中。初，不害之还也，周
留其长子僧首，因居关中。祯明三年，京城陷，僧首来
迎，不害道病卒，时年八十五。